Nightwish
Nightwish on suomalainen, Kiteeltä kotoisin oleva vuonna 1996 perustettu sinfonista metallia esittävä yhtye. Nightwish on yksi niistä yhtyeistä, jotka 1990-luvun lopulla kehittivät ja nostivat sinfonisen metallin suosioon. Nightwish on menestynein suomalainen yhtye kokonaisuudessaan yli kahdeksan miljoonan levymyynnillään.
Yhtyeen useimmat kappaleet säveltää sekä sanoittaa kosketinsoittaja ja yhtyeen johtohahmo Tuomas Holopainen. Nightwishiä nosti tunnettavuuteen etenkin klassisesti koulutettu laulaja Tarja Turunen. Turunen erotettiin avoimella kirjeellä lokakuussa 2005 yhtyeen maailmankiertueen päätyttyä Helsingin Hartwall Areenalla. Yhtye löysi puolentoista vuoden julkisen haun jälkeen uuden solistin, ruotsalaisen Anette Olzonin, jonka ensimmäinen pitkäsoitto yhtyeen kanssa on "Dark Passion Play" (2007). Olzonin viimeiseksi albumiksi yhtyeessä jäi "Imaginaerum" (2011). Albumista "Century Child" (2002) lähtien Nightwishin musiikissa on kuultu myös basisti Marco Hietalan ääntä.
Yhtyeen musiikkia on kuvailtu muun muassa sinfoniseksi metalliksi, progressiiviseksi metalliksi, neoklassiseksi metalliksi ja power metaliksi, vaikkei Nightwish varsinaisesti olekaan tyylilajin edustaja. Tuomas Holopainen kuvaili kerran yhtyeen musiikkia ”melodiseksi hevimetalliksi naisäänellä”. Myöhemmin hän on kuitenkin määritellyt yhtyeen tyylin sinfoniseksi metalliksi.
1. lokakuuta 2012 yhtye ilmoitti, että Anette Olzon jättää yhtyeen ja silloin sijaislaulajaksi sovituille keikoille saatiin hollantilainen sopraano Floor Jansen. Myöhemmin yhtye ilmoitti nettisivuillaan, että Jansen on pestattu pysyväksi jäseneksi englantilaisen multi-instrumentalisti Troy Donockleyn ohella.
19. joulukuuta 2015 Nightwish teki Suomen rockhistoriaa esiintymällä ensimmäisenä suomalaisena yhtyeenä Lontoon Wembley Arenalla pääesiintyjänä, loppuunmyydylle katsomolle.
Nightwish on eniten Emma-palkintoja (15) saanut artisti.
Nightwish kokoontui ensimmäisen kerran Kiteellä vuonna 1996. Kaikki alkoi Tuomas Holopaisen ideasta yhdistää kosketinsoittimet, akustinen kitara ja Tarja Turusen oopperamainen ääni. Ideana oli alun perin soittaa akustista tunnelmointimusiikkia, ei suinkaan metallimusiikkia. Tuolloin yhtyeessä oli kolme jäsentä: kosketinsoittaja Tuomas Holopainen, laulaja Tarja Turunen sekä kitaristi Erno ”Emppu” Vuorinen.
Yhtye sai nimensä ensimmäisellä demolla olleen kappaleen mukaan (demon kappaleet olivat nimeltään ”The Forever Moments”, ”Nightwish” ja ”Etiäinen”).
Vuoden 1997 alussa yhtyeeseen liittyi Jukka Nevalainen soittamaan rumpuja. Akustinen kitara korvattiin sähkökitaralla. Huhtikuussa yhtye levytti studiolla seitsemän kappaletta. Nämä kappaleet ovat "Angels Fall First" (1997) -albumin rajoitetulla painoksella.
Toukokuussa 1997 yhtye teki kahden albumin levytyssopimuksen suomalaisen Spinefarm Recordsin kanssa. Elokuussa yhtye nauhoitti studiossa neljä uutta kappaletta. Marraskuussa julkaistiin "Angels Fall First" -albumin täyspitkä versio, joka nousi Suomen albumilistalla sijalle 31. ”The Carpenter” -single julkaistiin etukäteen, ja se nousi Suomen singlelistan 8. sijalle. Samppa Hirvonen toimi keikoilla yhtyeen basistina ennen Sami Vänskän liittymistä yhtyeeseen.
Vuonna 1998 yhtyeeseen liittyi Sami Vänskä soittamaan bassoa. Samana vuonna julkaistiin albumi "Oceanborn". Se saavutti 5. sijan Suomen virallisella albumilistalla. Albumin ensimmäinen single "Sacrament of Wilderness" meni suoraan Suomen singlelistan kärkipaikalle. Myös albumi menestyi odotettua paremmin: syyskuussa 1999 "Oceanborn" ylitti kultalevyrajan. Vuonna 1999 nauhoitettiin myös single "Sleeping Sun", jota myytiin 15 000 kappaletta kuukaudessa pelkästään Saksassa.
Vuonna 2000 Nightwish osallistui Suomen Euro­viisu­karsintaan. Tuomas Holopainen sävelsi kilpailua varten kappaleen "Sleepwalker", jolla yhtye voitti ylivoimaisesti katsojien puhelinäänestyksen. Voittajan valintaan vaikuttivat kuitenkin myös musiikin ammattilaisista koostuvan raadin äänet. Yhteistuloksissa Sleepwalker sijoittui sijalle 3.
Toukokuussa 2000 yhtyeeltä ilmestyi uusi albumi "Wishmaster". Se meni suoraan kärkisijalle Suomen albumilistalla ja pysyi siellä kolme viikkoa. Noiden viikkojen aikana sitä myytiin kultalevyn verran. "Wishmaster" oli saksalaisen Rock Hard -lehden kuukauden albumi, vaikka samaan aikaan ilmestyivät myös pitkään odotettu Iron Maidenin "Brave New World", jolla Bruce Dickinson palasi laulajaksi, sekä Bon Jovin "Crush".
Vuonna 2001 Nightwish nauhoitti cover-version Gary Mooren kappaleesta ”Over the Hills and Far Away”. "Over the Hills and Far Away" -minialbumi julkaistiin tämän uusvanhan sekä muutaman uuden kappaleen kanssa. Yhtyeeltä ilmestyi myös live-nauhoituksia VHS:llä, DVD:llä ja CD:llä nimellä "From Wishes to Eternity". Pian tämän jälkeen Sami Vänskä erotettiin henkilökohtaisista syistä ja Marco Hietala Sinergystä liittyi Nightwishiin. Hietala jätti Sinergyn, mutta hän jatkaa edelleen jo 1980-luvulla veljensä kanssa perustamassaan Tarot-yhtyeessä. Tarot konsertoi ja levyttää lähinnä silloin, kun Hietalalla ei ole kiertueita Nightwishin kanssa.
Vuonna 2002 ilmestyi Nightwishin "Century Child" -albumi sekä singlet ”Ever Dream” ja ”Bless the Child”. Suurimpana erona aikaisempiin albumeihin on live-orkesterin käyttö monissa kappaleissa. Tällä tavoiteltiin vahvempaa tunnetta klassisesta musiikista. "Century Childin" myynti ylitti kultarajan kaksi tuntia ilmestymisensä jälkeen ja platinalevyn rajan kahden viikon kuluttua.
Vuonna 2003 Nightwish julkaisi toisen DVD:n, "End of Innocence". Tarja Turunen meni naimisiin kesällä 2003 managerinsa Marcelo Cabulin kanssa, ja pian sen jälkeen alkoi kuulua huhuja yhtyeen hajoamisesta. Huhut todistettiin kuitenkin vääriksi koko vuoden jatkuneella konsertoinnilla. Nightwishin Ruotsin-kiertueella vuonna 2003 lämmittelijänä esiintyi suomalainen Lordi.
Nightwishin albumi "Once" ilmestyi 2. kesäkuuta 2004. Albumin ensimmäinen single nimettiin "Nemoksi". "Nemo"-kappaleesta tehtiin myös suuren budjetin musiikkivideo, jonka ohjasi Antti J. Jokinen. "Once" on Nightwishin ensimmäinen albumi, joka sisältää täyspitkän kappaleen suomeksi (”Kuolema tekee taiteilijan”). Albumia on myyty kolminkertaisesti platinalevyn verran Suomessa, platinaa Saksassa, kultaa Norjassa, Sveitsissä, Ruotsissa ja Itävallassa, ja se on saavuttanut ykköspaikan muun muassa Kreikan albumilistalla. "Once" oli vuoden 2004 myydyin albumi Suomessa.
Nightwishin muut jäsenet päättivät erottaa Tarja Turusen yhtyeestä avoimella kirjeellä 21. lokakuuta 2005. Samana iltana oli taltioitu Turusen ja Nightwishin viimeiseksi yhteiseksi esiintymiseksi jäänyt sekä live-albumiksi ja DVD:ksi taltioitu "End of an Era". Erottamisen syyksi muut yhtyeen jäsenet ilmoittivat muun muassa Tarja Turusen rahanahneuden ja erimielisyydet yhtyeen kanssa. Tarja Turusen manageri ja aviomies Marcelo Cabuli väittää, että Turusen erottaminen Nightwish-yhtyeestä johtui Tuomas Holopaisen rakkaudesta hänen vaimoaan kohtaan, johon Tarja ei kuitenkaan koskaan vastannut. Tuomas Holopainen kertoo myös, että Tarja Turunen olisi sanonut Torontossa lentokoneessa: ”Minä en tarvitse enää Nightwishia.” ja ”Muista Tuomas, että voin jättää tämän yhtyeen milloin vaan, päivän varoitusajalla.” Turunen oli myös ilmoittanut jo vuonna 2004, että aikoo lähteä yhtyeestä vuonna 2007 julkaistavaan albumiin liittyvien konserttien jälkeen.
Avoin kirje, jolla Tarja Turusen ilmoitettiin erotetuksi yhtyeestä, oli luettavissa Nightwishin kotisivuilla. Turusen vastaus julkaistiin niin ikään avoimen kirjeen muodossa muutama päivä erottamisen jälkeen Turusen omilla kotisivuilla.
Kokoelmalevy "Highest Hopes – The Best of Nightwish" ilmestyi pari viikkoa ennen Nightwishin ja Tarja Turusen yhteistyön päättymistä. Kokoelmalevyä on myyty Suomessa tuplaplatinan verran, ja se oli Suomessa vuoden 2005 myydyin albumi.
"End of an Era" julkaistiin sekä DVD:nä että CD:nä 31. toukokuuta 2006. Keväällä 2006 ilmestyi myös Marko Ollilan kirjoittama kirja, joka perustui paljolti yhtyeen haastatteluihin. Virallisessa historiikissa (nimeltä ”Nightwish”) selviteltiin myös Turusen ja Nightwishin eron syitä.
Nightwish aloitti uuden albuminsa äänitykset syksyllä 2006 ilman laulajaa. Tuomas Holopainen kertoi lehtihaastattelussa, että uuden laulajan paikkaa oli hakenut yli kaksituhatta henkilöä. Julkinen haku päättyi alkuvuodesta 2007 Nightwishin tehtyä lopullisen valinnan. Laulajan nimi pidettiin kuitenkin salassa seuraavan singlen julkaisuajankohtaan asti. Syyksi Holopainen ilmoitti että haluaa antaa uudelle vokalistille helpomman alun ettei hän joutuisi turhaan lehdistön kynsiin ennen kuin hänen lauluaan on edes kuultu levyllä tai keikoilla.
Sittemmin Nightwishin laulajahaku sai paljon huomiota myös kansainvälisissä medioissa. Muun muassa brittiläinen metallimusiikkiin erikoistunut lehti Terrorizer kirjoitti aprillipilana huhtikuussa 2007 ilmestyneessä numerossaan, että säveltäjä Andrew Lloyd Webberin entinen vaimo ja tunnettu laulaja Sarah Brightman olisi palkattu yhtyeen uudeksi laulajaksi ja samalla yhtyeen nimi muutettaisiin muotoon ”Brightwish”. Lehtiartikkelista ei suoraan selviä, osallistuiko Holopainen todella lehden tekemään ”haastatteluun”, jossa hän muka ”vahvisti” laulajavaihdoksen.
Uuden laulajan nimen julkistaminen tapahtui lopulta noin viikko suunniteltua aikaisemmin, 24. toukokuuta 2007 yhtyeen omilla kotisivuilla ja hieman myöhemmin Spinefarm Recordsin kautta tiedotteena. Solistiksi valittiin ruotsalainen Alyson Avenue -yhtyeestä tunnettu laulaja Anette Olzon. Olzonin ensimmäinen julkaisu yhtyeen kanssa oli vain digisinglenä Internetissä 25. toukokuuta 2007 julkaistu ”Eva”. Alun perin ”Eva” single piti julkaista 30. toukokuuta 2007 mutta koska single vuoti nettiin ennen aikojaan, sen julkaisua aikaistettiin viidellä päivällä. Singlemyynnistä saatu tuotto lahjoitetaan hyväntekeväisyyteen. Suomen myynnin hyväntekeväisyyskohteina olivat kaksi Kiteellä sijaitsevaa perhekotia.
Nightwish julkaisi syksyllä 2007 uuden "Dark Passion Play"-studioalbumin, joka julkaistiin Nuclear Blast Recordsin kautta 28. syyskuuta, Spinefarm Recordsin (Universal Music Group) kautta 26. syyskuuta ja Roadrunner Recordsin kautta 28. syyskuuta. Albumi myi Suomessa julkaisupäivänään yli kappaletta saavuttaen platinaa. Tähän mennessä albumia on myyty jo yli 150 000 kappaletta eli viisinkertaista platinaa, ja se oli Suomessa vuoden 2007 myydyin albumi. Dark Passion Play on myös kaikkien aikojen myydyin metallialbumi Suomessa. Albumi on saavuttanut myös maailmanlaajuisen suosion. Suosiostaan huolimatta levy on saanut osin negatiivista kritiikkiä Turusen aikaisten kuuntelijoiden keskuudessa. Maailmanlaajuisesti albumia myytiin 2011 mennessä noin 2 miljoonaa kappaletta.
Yhtye aloitti uutta albumia markkinoivan maailmankiertueen lokakuussa 2007 Israelin Tel Avivista, josta se suuntasi noin kuukaudeksi Pohjois-Amerikkaan Yhdysvaltoihin ja Kanadaan. Tämän jälkeen vuorossa oli ennen vuodenvaihdetta Pohjoismaat ja vuodenvaihteen jälkeen muu Eurooppa. Yhtye palasi Pohjois-Amerikkaan vielä uudemman kerran toukokuussa 2008. Ennen varsinaista kiertuetta yhtye teki Tallinnassa, Helsingissä ja Hampurissa kolme harjoitusmuotoista esiintymistä salanimillä Nachtwasser, Natuvissyset ja Sushi Patrol.
5. joulukuuta 2008 Nightwish palkittiin (Hanoi Rocksin jälkeen) toisena suomalaisena rock-yhtyeenä Radio Rock Finlandia -palkinnolla.
Yhtye ryhtyi harjoittelemaan uusia kappaleita tulevalle "Imaginaerum"-studioalbumille heinäkuussa 2010. Tämän jälkeen yhtye teki kappaleista demot. Loppuvuodesta 2011 ilmestyvän albumin nauhoitukset alkoivat 15. lokakuuta 2010. Jo "Dark Passion Play" (2007) -albumilla soittanut Troy Donockley oli mukana myös uudella studioalbumilla ja nyt aiempaa suuremmassa roolissa. Holopaisen mukaan levyllä käytetään sellaisia elementtejä, joita ei ole aikaisemmilla Nightwish-levyillä kuultu, kuten lapsikuoro ja japanilaiset Taiko-rummut. Albumilla on myös mukana arvostettu viulisti Pekka Kuusisto.
"Imaginaerum" albumi oli jo masterointia vaille valmis kesällä 2011, mutta sen julkaisu siirrettiin Suomessa ajankohtaan 30. marraskuuta 2011 ja muualla muualla maailmalla 2. joulukuuta 2011 (paitsi Yhdysvalloissa 11. tammikuuta 2012), jotta se olisi lähempänä "Imaginaerum"-elokuvaa, joka julkaistiin marraskuussa 2012. Ensimmäinen single ”Storytime” julkaistiin Suomessa 9. marraskuuta 2011 ja muualla maailmalla 11. marraskuuta 2011. Albumin toinen single ”The Crow, the Owl and the Dove” julkaistiin 29. helmikuuta 2012.
"Imaginaerum"-elokuva pohjautuu samannimisen albumin kappaleisiin ja levy kuullaankin kokonaisuudessaan elokuvan aikana. Holopaisen mukaan elokuva tuo esille täysin uudenlaisen tarinankerronnan. Elokuvan ohjasi myös Nightwishin "The Islander" -videon ohjannut Stobe Harju.
"Imaginaerum World Tour" kiertue lähti liikkeelle Yhdysvalloista 19. tammikuuta 2012. Maaliskuussa 2012 kiertue poikkesi Suomeen ja keväällä Eurooppaan. Kesällä Nightwish kiersi eri festivaalikeikkoja Suomessa ja Euroopassa. Syksyllä kiertue jatkui Pohjois-Amerikassa ja talvella Etelä-Amerikassa. Kiertue jatkui vuonna 2013 Australiaan/Uuteen-Seelantiin. 1. lokakuuta 2012 yhtye kertoi lehdistötiedotteessa, että laulaja Anette Olzon on eronnut yhtyeestä. Tiedotteen mukaan yhtyeen ja laulajan "päämäärät yhtyeessä ovat täysin erilaiset". Yhtye veti maailmankiertueensa loppuun hollantilaisen sopraano Floor Jansenin avustuksella.
Laulaja Floor Jansen sekä englantilainen multi-instrumentalisti Troy Donockley liittyivät yhtyeeseen 9. lokakuuta 2013.
Nightwishin uusin albumi "Endless Forms Most Beautiful" julkaistiin 27. maaliskuuta 2015, ja sen ensimmäinen single "Élan" julkaistiin 13. helmikuuta 2015. Albumi on ensimmäinen, jossa yhtyeeseen vuonna 2013 liittynyt Floor Jansen toimii solistina. Albumin tekoa on ollut mahdollista seurata vuonna 2014 YouTubessa alkaneessa 20-osaisessa sarjassa, jossa näytetään yhtyeen matkaa albumia tehdessä. Vaasalainen Kai Hahto tuuraa kyseisellä levyllä yhtyeen rumpali Jukka Nevalaista, joka elokuussa 2014 ilmoitti siirtyvänsä sivuun Nightwishin rumpalin paikalta ajoittaisen vaikean unettomuuden takia.
Evoluutiobiologi Richard Dawkinsin vierailu "Endless Forms Most Beautiful" -albumilla aiheutti kohua sosiaalisessa mediassa. Erityisesti fundamentalistiuskovaiset ihmiset ovat suhtautuneet ateisti Dawkinsin vierailuun hyvin tuomitsevasti. Ihmiset kertoivat heittäneensä Nightwishin levyjä roskiin, joku oli jopa polttanut niitä ja jotkut aikovat palauttaa takaisin Amerikan-kiertueen konserttilippuja.
Vuonna 2016 Yle Teema teki yhtyeestä musiikkidokumentin "To Nightwish with Love". Syyskuussa laulusolisti Floor Jansen ilmoitti olevansa neljännellä kuulla raskaana. Nightwish jäi Endless Forms Most Beautiful -kiertueensa päätyttyä lokakuussa 2016 noin vuoden mittaiselle tauolle ja palasi lavoille maaliskuussa vuonna 2018, jolloin yhtye aloitti Decades-kiertueensa Pohjois-Amerikan osuuden. Nightwish esiintyi vuonna 2018 Suomessa neljä kertaa, 13. heinäkuuta Joensuun Ilosaarirockissa, 21. heinäkuuta Mukkulan Tapahtumapuistossa Lahdessa, 14. joulukuuta Turussa Gatorade Centerissä ja 15. joulukuuta Helsingissä Hartwall Areenalla. Tämän jälkeen yhtye vetäytyi esiintymistauolle vuoden 2019 ajaksi tuottamaan seuraavaa studioalbumia.